Wouter Kellerman en Ndlovu-jeugkoor wen internasionale prys | Netwerk24
Deur AJ Opperman 21 November 2019 18:13
Wouter Kellerman en die Ndlovu-jeugkoor.
Hulle het die prys vir beste onafhanklike musiekvideo gekry vir hul Zoeloe-weergawe van die Britse sanger Ed Sheeran se liedjie “Shape of You”.
“Ons is altyd verbaas wanneer ons in Amerika optree oor hoe die gehore by die Suid-Afrikaanse musiek aanklank vind. Hulle is dikwels gaande oor die musiek wat ons daar opvoer. Ek dink dit is die roots-element wat tot almal spreek, asook die universele taal wat musiek praat.”
Die video is meer as 20 miljoen keer op sosiale media gekyk en dit het die aandag van die werklikheidsreeks America’s Got Talent getrek. Die Ndlovu-koor, ’n koor van Limpopo, is toe vroeër vanjaar genooi om aan die reeks deel te neem.
Kellerman en die Ndlovu-koor het die video van “Shape of You” verlede jaar in die Wieg van die Mensdom verfilm.
“Ek is mal oor hul (die koor se) energie, gees en entoesiasme,” sê Kellerman.
“En dis lekker om te kon help om hul talent aan die wêreld te wys. Dis fantasties hoe hierdie kinders presteer.”
‘In a Different Light’, Wouter Kellerman se album wat vroeër vanjaar uitgereik is.
Kellerman sê die gebruik van ’n bekende lied is ’n goeie strategie op YouTube.
“ ’n Bekende lied strek wyer, want mense wat Ed Sheeran se lied soek, sal dalk op ons weergawe afkom en sien watter ander werk ons afsonderlik doen.”
Die lied is ook ’n snit op Kellerman se jongste album In a Different Light wat vroeër vanjaar uitgereik is.
Intussen word die Ndlovu-koor se debuutalbum, Africa, volgende week uitgereik.
Ralf Schmitt, leier van die Ndlovu-koor, is net so trots.
“Aanvanklik is die koor begin as ’n projek om werk te skep en as ek nou na my aanvanklike tweejaarplan kyk, is dit lagwekkend,” sê hy.
“Hulle het so ver gekom. Ek is so trots op die koor. Dit voel soos ’n droom wat waar geword het. Dit was tot dusver ’n ongelooflike reis wat nie beplan is nie.”
Meer oor: Ralf Schmitt | Koor | Musiek | Ed Sheeran | Ndlovu-Jeugkoor